**อย. จับมือ กรมทรัพย์สินทางปัญญาสนับสนุนอุตสาหกรรมบรรจุภัณฑ์อาหารปลอดภัย**

**ตามแนวคิดเศรษฐกิจหมุนเวียนอย่างยั่งยืน**

 อย. จับมือกรมทรัพย์สินทางปัญญา ตอบรับนโยบายส่งเสริมเศรษฐกิจหมุนเวียนและลดขยะพลาสติก สนับสนุนอุตสาหกรรมรีไซเคิลบรรจุภัณฑ์อาหารปลอดภัย เน้นย้ำมาตรฐานตรวจสอบเข้ม
พร้อมเตรียมปรับกฎหมายลดขยะฉลากพลาสติก

 สำนักงานคณะกรรมการอาหารและยา (อย.) โดย เภสัชกรเลิศชาย เลิศวุฒิ รองเลขาธิการคณะกรรมการอาหารและยา และนางสาวกนิษฐา กังสวนิช รองอธิบดีกรมทรัพย์สินทางปัญญา พร้อมคณะเจ้าหน้าที่ ได้เข้าศึกษาดูงานกระบวนการผลิตพลาสติกรีไซเคิล ณ บริษัท อินโดรามา โพลีเอสเตอร์
อินดัสตรี้ส์ จำกัด (มหาชน) จังหวัดนครปฐม ซึ่งเป็นโรงงานที่มีการรีไซเคิลพลาสติกชนิดเพ็ท (PET) พลาสติกที่มักใช้เป็นบรรจุภัณฑ์น้ำดื่ม ที่มีกระบวนการกำจัดสารปนเปื้อนตามหลักเกณฑ์ที่ อย. กำหนด โดย **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า การนำบรรจุภัณฑ์พลาสติกมารีไซเคิลเพื่อหมุนเวียนกลับมาใช้ใหม่ในอุตสาหกรรมอาหาร เป็นแนวทางที่สอดคล้องกับนโยบายการพัฒนาประเทศไทยตามโมเดลเศรษฐกิจบีซีจี (BCG Model) และเป้าหมายการพัฒนาที่ยั่งยืนขององค์การสหประชาชาติ (SDGs) เพื่อเป็นการส่งเสริมและสนับสนุนการดำเนินงานตามแนวคิดเศรษฐกิจหมุนเวียน (Circular Economy) และการลดปัญหาขยะพลาสติก ทั้งนี้ อย. ให้ความสำคัญกับความปลอดภัยของผู้บริโภคเป็นอันดับหนึ่ง จึงได้กำหนดมาตรฐานกระบวนการตรวจสอบประสิทธิภาพอย่างเข้มงวด สำหรับกระบวนการรีไซเคิลพลาสติกที่นำมาใช้ในอุตสาหกรรมอาหาร เพื่อให้มั่นใจว่าไม่มีสารปนเปื้อนที่เป็นอันตรายต่อสุขภาพ รวมทั้งอยู่ระหว่างปรับปรุงกฎหมายเพื่อลดปัญหาขยะฉลาก โดยอนุญาตให้น้ำบริโภคและน้ำแร่ธรรมชาติสามารถบรรจุในขวดพลาสติกแบบไร้ฉลากได้ เพื่อลดปริมาณขยะพลาสติกชนิดพีวีซี (PVC)

**รองเลขาธิการฯ อย.** กล่าวเพิ่มเติมว่า การศึกษาดูงานครั้งนี้ เป็นการยืนยันถึงความพร้อมของอุตสาหกรรมไทย แสดงให้เห็นถึงความร่วมมือระหว่างภาครัฐและภาคเอกชนในการส่งเสริมการใช้ทรัพยากรอย่างยั่งยืน กระตุ้นให้เกิดเศรษฐกิจหมุนเวียน และรักษาสิ่งแวดล้อมไปพร้อมกัน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 20 พฤศจิกายน 2567 / ข่าวแจก 39 ปีงบประมาณ พ.ศ. 2568**